Diari Oficial de la Generalitat Valenciana


Sumari del DOGV 5642, del 19-11-2007 (2007/13273)

RESOLUCIÓ de 7 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració, entre el Ministeri d'Indústria, Turisme i Comerç i la Conselleria d'Empresa, Universitat i Ciència, per a la realització del Dia de l'Emprenedor en el marc de la iniciativa Emprenem Junts 2007.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5642

Data del DOGV
:   19-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13273


Data del document
:   07-11-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Empresa, Universitat i Ciència
    * Conselleria Indústria, Comerç i Innovació
    * nova tecnologia
    * administració central
    * cooperació administrativa
    * suport econòmic
    * fundació de l'empresa

RESOLUCIÓ de 7 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració, entre el Ministeri d'Indústria, Turisme i Comerç i la Conselleria d'Empresa, Universitat i Ciència, per a la realització del Dia de l'Emprenedor en el marc de la iniciativa Emprenem Junts 2007.  
 [2007/13420]  
El Ministeri d'Indústria, Turisme i Comerç i la conselleria d'Empresa, Universitat i Ciència, han subscrit, després de la tramitació prèvia reglamentària, el 5 de març de 2007, el Conveni de col·laboració, per a la realització del Dia de l'Emprenedor en el marc de la iniciativa Emprenem Junts 2007, en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1482/2007, i que figura com a annex d'esta resolució.  
Valencia, 7 de novembre de 2007. El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri d'Indústria, Turisme i Comerç, a través de la Secretaria General d'Indústria, Direcció General de Política de la Petita i Mitjana Empresa, i la conselleria d'Empresa, Universitat i Ciència, per a la realització del Dia de l'Emprenedor en el marc de la iniciativa Emprenem Junts 2007.  
Madrid, 5 de març de 2007  
D'una banda, Justo Nieto Nieto, conseller d'Empresa, Universitat i Ciència.  
D'una altra, Joan Trullén i Thomàs, secretari general d'Indústria del Ministeri d'Indústria, Turisme i Comerç, càrrec que té en virtut del nomenament efectuat per mitjà del Reial Decret 847/2004, de 23 d'abril, que actua en representació de l'administració general de l'Estat (Ministeri d'Indústria, Turisme i Comerç), i en virtut de les competències delegades pel ministre d'Indústria, Turisme i Comerç (Orde ITC/3.187/2004, de 4 d'octubre, BOE de 6 d'octubre de 2004, modificada per l'Orde ITC 1.196/2005, de 26 d'abril, BOE de 3 de maig).  
Les parts es reconeixen recíprocament competència per a subscriure el present conveni i en virtut d'això  
Manifesten  
Primer  
Que el Ministeri d'indústria, Turisme i Comerç subscriu el present conveni en virtut de la competència estatal, en matèria de bases i coordinació de la planificació general de l'activitat econòmica prevista en l'article 149.1.13a de la Constitució, i la conselleria d'Empresa, Universitat i Ciència el subscriu a l'empara de l'article 52.2 del seu Estatut d'Autonomia, aprovat per la Llei Orgànica 1/2006, de 10 de abril, de Reforma de la Llei Orgànica 5/1982, d'1 de juliol.  
Segona  
Que la Secretaria General d'Indústria del Ministeri d'Indústria, Turisme i Comerç, a través de la Direcció General de Política de la Petita i Mitjana Empresa (DGPIME), d'acord amb el que establix el Reial Decret 1.554/2004, de 25 de juny, té encomanada la política de suport i promoció a la xicoteta i mitjana empresa.  
Tercer  
Que entre les funcions de la DGPIME es troba l'execució de les polítiques del Govern en matèria de creació d'empreses i assessorament als emprenedors de xicotetes i mitjanes empreses, segons establix l'article 14, apartat h) del Reial Decret 1.554/2004, de 25 de juny.  
Quart  
Que la DGPIME és competent per a desenrotllar mesures de suport al foment de l'esperit emprenedor i a la creació d'empreses innovadores (article 14, apartat i, Reial Decret 1.554/2004, de 25 de juny), entre les quals s'inclouen les tendents a afavorir el reconeixement social dels emprenedors, a fomentar una imatge positiva de l'empresari i a transmetre als joves la idea que portar a terme una iniciativa pròpia, a través d'una nova empresa, és un repte personal estimulant i una oportunitat d'ocupació.  
Cinqué   
Que la iniciativa del Dia de l'Emprenedor va nàixer l'any 2001 a la ciutat de Barcelona, promoguda per l'Agència de Desenvolupament Local d'esta ciutat, Barcelona Activa, i ha sigut considerada una bona pràctica per part de la Comissió Europea pel seu objectiu de fer visible, reconéixer i impulsar la iniciativa emprenedora com a motor de desenrotllament econòmic, generador d'innovació, creador d'ocupació i cohesionador social.  
Sisé  
Que la DGPIME, l'any 2006, ha impulsat en col·laboració amb les comunitats autònomes la celebració del Dia de l'Emprenedor en la resta de l'Estat, en el marc de la iniciativa Emprenem Junts.  
Gràcies als resultats obtinguts ha decidit continuar esta línia de treball i ha promovent una segona edició, l'any 2007, que ajude a consolidar en la societat els valors de l'esperit emprenedor i reconéixer l'aportació del col·lectiu empresarial al desenrotllament econòmic i social de la comunitat.  
Seté  
Que la DGPIME estima que col·laborar amb les comunitats autònomes en l'organització dels diferents dies de l'emprenedor, respectant les peculiaritats de cadascuna, contribuirà a difondre i exaltar els valors de l'empreniment com a pilar bàsic del desenrotllament d'una societat basada en el coneixement.  
Huité  
Que la conselleria d'Empresa, Universitat i Ciència es proposa reforçar el teixit productiu de la Comunitat Valenciana fomentant l'aparició de noves empreses, preferentment les que desenrotllen activitats d'alt valor afegit basades en la tecnologia i el coneixement especialitzat. Amb esta finalitat anima el creixement del nombre de vocacions empresarials i promou la creació d'empreses, impulsa per mitjà de diversos programes la generació d'idees a partir dels resultats de les activitats d'I+D i de l'encreuament de les noves demandes amb les possibilitats que oferix la tecnologia i ajuda a la transferència del coneixement a les empreses i emprenedors.  
Nové  
Que amb esta finalitat ha sostingut i impulsat servicis de suport a la creació d'empreses, fonamentalment a través dels CEEI, centres europeus d'empresa i innovació, com a entitats especialitzades que operen amb mètodes contrastats en el conjunt de regions europees interessades a ampliar el teixit econòmic amb noves activitats empresarials, en particular els projectes d'activitats innovadores.  
Deu  
Que considera essencial per al desenrotllament de l'economia valenciana l'expansió dels sectors basats en la tecnologia i el coneixement especialitzat, per la major capacitat per a transformar el teixit econòmic dotant-lo de major fortalesa davant la competència, per a la qual cosa està aplicant iniciatives encaminades a reforçar estes activitats, i amb esta finalitat ha posat en marxa el desenrotllament de plans de sectors emergents juntament amb els que impulsen les tasques de reflexió i prospectiva i el desenrotllament de tecnologies adaptades a les necessitats de les PIME de la Comunitat Valenciana.  
Onze  
Que és fonamental per al futur el foment de les actituds emprenedores particularment en matèria de gestió empresarial i, específicament, en la creació de noves empreses per a contribuir a la consolidació i ampliació del teixit econòmic de la Comunitat Valenciana i, per tant, té interés a desenrotllar actuacions que animen vocacions empresarials i milloren el coneixement dels sistemes de suport als emprenedors.  
Que les parts firmants consideren d'interés col·laborar en la difusió de l'esperit emprenedor, a través de l'organització conjunta del Dia de l'Emprenedor, amb els següents objectius:   
- Fomentar la iniciativa emprenedora en la societat espanyola.  
- Reforçar la imatge de l'empresari/ària i transmetre confiança perquè es creen més empreses.   
- Posar de manifest la importància de l'empreniment, la seua aportació al desenrotllament econòmic, el seu caràcter innovador i competitiu.   
- Despertar vocacions empresarials.   
- Dinamitzar el desenrotllament socioeconòmic local i nacional.   
- Generar espais de trobada entre persones emprenedores i entre estes i les institucions.  
- Compartir coneixements, experiències i noves estratègies.   
- Informar les persones perquè posen en marxa els propis projectes empresarials i puguen consolidar-los amb èxit.   
- Estimular la creativitat i la recerca de noves oportunitats de negoci.   
- I possibilitar l'intercanvi d'experiències i coneixements entre totes les comunitats autònomes.   
Que ambdues parts vetlaran per la promoció del respecte a la igualtat de gènere, en les diferents actuacions i manifestacions derivades de la posada en marxa de la segona edició d'esta iniciativa, entenent que les marques i els logotips Emprenem Junts i Dia de l'Emprenedor, assentats i reconeguts pel públic objectiu, engloben totes les persones que es reconeixen emprenedores i creadores d'empreses.  
Que atés que coincidixen els fins de les parts i en l'exercici de les seus competències, regulen esta col·laboració específica sobre la base de les següents  
Clàusules  
L'objecte del present conveni és regular les relacions de col·laboració entre les parts per a la realització del Dia de l'Emprenedor, en el marc de la iniciativa Emprenem Junts, que tindrà lloc el dia 5 de març de 2007, a la ciutat de València.  
II. La conselleria d'Empresa, Universitat i Ciència, a través de l'IMPIVA, Institut de la Mitjana i Petita Indústria Valenciana, serà l'organitzadora del Dia de l'Emprenedor de la seua comunitat autònoma, que consistirà en un esdeveniment de gran repercussió regional, i que, com a tal, ho farà seguint els seus propis criteris, objectius i metodologia, però complint uns requeriments mínims que s'especifiquen en les clàusules tercera i quarta d'este conveni.  
III. La comunitat autònoma inclourà en el seu Dia de l'Emprenedor, com a mínim, quatre de les següents modalitats d'activitats:  
Activitats de coneixement consistents en conferències, xarrades, taules redones en què un o diversos experts/es responguen una o diverses preguntes relacionades amb la creació o consolidació d'empreses.  
   
Debats, en els quals persones i institucions de reconegut prestigi exposen els seus punts de vista sobre temes d'interés per a emprenedors/es.   
Tallers pràctics on es puguen adquirir noves competències o habilitats concretes.  
Tallers on experts/es i emprenedors/es d'èxit presenten les oportunitats de negoci que obrin determinats sectors o àmbits d'activitat econòmica.  
Activitats de reconeixement en què a través de premis o concursos els emprenedors/es veuran premiat el seu esforç emprenedor.   
Activitats lúdiques en les quals, a través del joc o d'activitats relaxades, els emprenedors/es podran conéixer-se, adquirir noves competències, o demostrar les seues habilitats.   
Exposició de productes i servicis a través dels quals els emprenedors/es entraran en contacte directe amb servicis o productes que puguen ser del seu interés. Espais que inviten al diàleg i a la comunicació i/o puguen oferir sessions informatives sobre productes i servicis.   
Servicis d'assessorament a emprenedors/es i a empreses en què experts/es i institucions oferiran el seu assessorament en diferents temàtiques relacionades amb la creació o consolidació d'empreses.  
Espais de cooperació i trobada empresarial on es facilite que els emprenedors/es contacten amb altres d'afins per a obrir noves vies de negoci i partenariat.   
Entorns per al coneixement de testimonis de persones emprenedores que han aconseguit resultats i que il·lustren amb el seu exemple noves i nous emprenedors.  
Espais per a la divulgació i informació de productes de finançament per a emprenedors o noves empreses.   
IV. El Dia de l'Emprenedor serà impulsat per una o diverses entitats promotores i haurà de comptar amb la participació de, com a mínim, 4 de les següents institucions:  
Administració general de l'Estat.  
Administració regional.  
Administració local (municipis i diputacions).  
Universitats i/o escoles de negocis.  
Agents socials (sindicats i patronals).  
Cambres de comerç.  
Altres agents que promoguen la iniciativa emprenedora.  
V. La DGPIME portarà a cap una campanya de comunicació que donarà a conéixer tant la iniciativa Emprenem Junts, com les celebracions dels diferents dies de l'emprenedor, en els àmbits nacional i regional.  
VI. En cas que la comunitat autònoma realitze una campanya de comunicació pròpia, esta haurà d'utilitzar els elements comuns de comunicació (imatge, missatge publicitari...) i això servirà per a donar coherència i unitat a tot el projecte. A este efecte, la DGPIME proporcionarà el manual d'identitat gràfica de la campanya de comunicació general i la comunitat autònoma designarà una persona per a coordinar els treballs específics que es generen en este àmbit de la col·laboració.  
VII. En tot cas inclourà en els seus elements de difusió de l'esdeveniment el logotip que identifique el suport del Ministeri d'Indústria, Turisme i Comerç.  
VIII. Perquè el Dia de l'Emprenedor de la Comunitat Valenciana siga reconegut com a tal, es compromet a elaborar i entregar a la DGPIME, abans de la firma del present conveni, una memòria descriptiva del projecte on es concreten els requisits mínims i el desglossament dels costos previstos.   
La memòria s'adjuntarà a este conveni com a annex 1.  
IX. Amb el límit de 100.000- (IVA inclòs), el Ministeri d'Indústria, Turisme i Comerç, a través de la DGPIME, finançarà amb un 40% les despeses d'organització del Dia de l'Emprenedor 2007.  
X. De conformitat amb la memòria econòmica presentada, el pressupost total previst per a l'organització del Dia de l'Emprenedor 2007 a la Comunitat Valenciana ascendix a un total de 250.000 € (IVA inclòs).  
En conseqüència el compromís de despesa màxim assumit per la DGPIME, en virtut del present conveni, ascendix a la quantitat de 100.000 € (IVA inclòs), equivalent al 40% de les despeses d'organització.  
XI. Una vegada celebrat el Dia de l'Emprenedor i després de la justificació prèvia documental de les despeses i el certificat de conformitat de la DGPIME, esta pagarà la quantitat de 100.000 (IVA inclòs) a la Comunitat Autònoma Valenciana.  
En el cas que les despeses finalment certificades siguen per un import inferior a l'inicialment previst, la Direcció General de Política de la PIME finançarà únicament la part proporcional de les despeses realment justificades i certificades.  
XII. Per fer front a este compromís financer hi ha crèdit suficient en el pressupost de despeses de la Direcció General de Política de la PIME per a 2007, aplicació pressupostària 62.80.700N.938.  
XIII. Amb la finalitat de realitzar un seguiment del projecte Emprenem Junts, l'IMPIVA, una vegada finalitzat el seu Dia de l'Emprenedor, presentarà a la DGPIME un informe de resultats de l'esdeveniment. Per a això podrà utilitzar el llistat d'indicadors que s'adjunta en l'annex 2. L'informe haurà de presentar-se en un termini de 5 dies naturals des de la celebració del seu Dia de l'Emprenedor.  
XIV. El present conveni se circumscriu exclusivament a la realització de l'objecte que s'hi especifica i estarà vigent des de la data de la firma fins a la conclusió de les tasques d'organització i celebració del Dia de l'Emprenedor a la Comunitat Valenciana, que tindrà lloc a la ciutat de València el 5 de març de 2007.  
XV. Este conveni té naturalesa administrativa i es podrà impugnar davant l'orde jurisdiccional contenciós administratiu. En virtut del que s'ha disposat en l'article 3.1.c del Text Refós de la Llei de Contractes de les Administracions Públiques (RD Legislatiu 2/2000, de 16 de juny), el present negoci queda exclòs del seu àmbit d'aplicació.  
XVI. A més de l'extinció per compliment, serà causa d'extinció del conveni la resolució de mutu acord. En este supòsit, la Direcció General de Política de la PIME només estarà obligada a pagar els treballs realitzats, després de la conformitat prèvia, fins a la data d'interrupció.  
I com a prova de conformitat amb els seus termes, subscriuen el present conveni, en doble exemplar, al lloc i en la data indicats en l'encapçalament.  
El secretari general d'Indústria. Joan Trullén i Thomàs  
El conseller d'Empresa, Universitat i Ciència. Justo Nieto Nieto